Source: http://www.bihon.ro/esec-la-o-diferenta-cam-mare/news-20101114-08033355
Timestamp: 2017-09-19 11:53:20+00:00

Document:
Eşec la o diferenţă cam mare - BIHON
Eşec la o diferenţă cam mare
14. noiembrie 2010 19:06
CSM Digi a pierdut meciul din deplasare cu Florentia la patru goluri diferenţă, scor 7-11.
Poloiştii orădeni nu s-au aflat într-o zi prea fastă în partida de la Florenţa, fiind înfrânţi la o diferenţă care le diminuează serios şansele de calificare în sferturile de finală ale LEN Trophy. Echipa italiană, care n-a făcut nici ea un joc strălucit, a avut însă un portar în zi de graţie, Minetti, el având numeroase intervenţii inspirate şi descurajându-i pe jucătorii noştri. Aceştia nu au mai avut curajul să-şi asume responsabilitatea aruncărilor la poartă, pasând mingea la infinit şi ratând astfel una după alta mai multe situaţii de superioritate numerică. CSM Digi a avut parte şi de ghinion, nu mai puţin de trei aruncări la poartă întâlnind în ultimul sfert barele porţii apărate de norocosul Minetti.
Lipsă de eficienţă
Orădenii l-au anihilat în bună măsură pe Cosmin Radu, unul dintre cei mai buni centri din lume, considerat principalul pericol în acest meci, dar au avut probleme, în special în primele două sferturi, cu şuturile de la distanţă expediate de italieni. Gazdele au câştigat primul sfert cu 4-2, mărindu-şi apoi avantajul la trei goluri până la pauză, scor 8-5. A urmat din păcate o lungă perioadă fără gol pentru băieţii noştri, iar Florentia s-a distanţat la cinci goluri în sfertul trei, scor 10-5. Chioveanu a spart în fine gheaţa şi a marcat pentru 10-6.
Portarul Barát a avut o prestaţie bună în ultimele două sferturi, menţinându-şi echipa în joc, pe fondul lipsei de eficienţă manifestate de coechiperii săi. Ineficacitatea orădenilor s-a menţinut şi în sfertul patru, când ei au înscris din nou doar o singură dată, prin Diaconu, care a marcat pentru 10-7. Popovic a refăcut diferenţa de patru goluri pentru gazde, scor 11-7, acesta fiind rezultatul final, după o serie de trei bare ale echipei noastre. Returul de la Oradea se anunţă extrem de dificil pentru elevii antrenorului Cornel Gordan, dar diferenţa nu este imposibil de recuperat.
Rari Nantes Florentia ASD – CSM Digi Oradea 11-7 (4-2, 4-3, 2-1, 1-1)
Florentia: Minetti – portar; C. Radu 1, Ninfa, Pagani, Razzi, Cocchi, Di Fulvio 1, Mandolini 1, Mugelli, Popovic 2, Sottani 3, Gobbi 1, Bini 2. Antrenor: Dusan Popovic
CSM Digi: Barát, D. Creţu – portari; Samuilă 1, Baidoc, Diaconu 2, Chioveanu 1, Popoviciu, Tarnoveţchi, Kincses, A. Creţu 1, Monostori, Kádár, Negrean 2. Antrenor: Cornel Gordan
Arbitri: Miodrag Stefanovic (Serbia), Dragan Stampalija (Croaţia)
Eliminări: 10-11
REZULTATE LEN TROPHY, OPTIMI DE FINALĂ
Rari Nantes Florentia Firenze (Italia) – CSM Digi Oradea 11-7
Sintez Kazan (Rusia) – Vater Polo Koper Rokava (Slovenia) 9-8
Wasserfreunde Spandau ’04 Berlin (Germania) – Brixia Leonessa Brescia (Italia) 8-19
Ferencváros Fisher Klima Budapesta (Ungaria) – VA Cattaro Kotor (Muntenegru) 11-5
Vouliagmeni NC – Panionios Atena (ambele Grecia) 7-9
Galatasaray Istanbul (Turcia) – Rari Nantes Savona (Italia) 6-10
Partidele Honvéd Groupama Budapesta (Ungaria) – CN Hornets Kosice (Slovacia) şi CN Marseille (Franţa) – CN Posillipo Napoli (Italia) au loc astă-seară.
Meciurile din manşa secundă vor avea loc la 18 decembrie.
Taguri: csm oradea, cupa LEN

References: CSM 
 CSM 
 CSM 

CSM 
 CSM 
 csm